description: Сред най-съществените трудности, които срещат малките и средните предприятия, е намирането на кадри. Това заяви Мариета Захариева, изпълнителен...

title: Над 70% от малките и средните фирми се оплакват от недостиг на кадри

maintext:
Мариета Захариева, изп. директор на ИА за насърчаване на малки и средни предприятия
© Надежда Чипева
Сред най-съществените трудности, които срещат малките и средните предприятия, е намирането на кадри. Това заяви Мариета Захариева, изпълнителен директор на Изпълнителната агенция за насърчаване на малките и средните предприятия, по време на церемонията по връчване на наградите "Гепард".Над 72% от анкетираните предприемачи се оплакват от недостиг на кадри, като най-дефицитни се оказват средните специалисти. Анкетата на агенцията показва, че 77% от работодателите трудно намират хора с необходимата квалификация от тази група. Проблемът с кадрите вече е на всякакво ниво в компаниите, показват и разговорите с предприемачи и собственици пред "Капитал".Сега агенцията е направила проучване с анкетна карта с 21 въпроса сред 400 компании. Над 55% от запитаните смятат, че държавата съдейства за развитието на бизнеса им.Според 26% от запитаните данъчните облекчения и ниските данъци са основното, което бизнесът получава от държавата. 46 на сто от запитаните успяват да намерят пазари за продукцията си, също толкова обаче имат проблем с реализацията й."Тези толкова категорични отговори трябва да са ясен сигнал към институциите, че всяка тяхна позиция се проектира в бизнеса и оказва влияние на нагласите на мениджърите. Не случайно предприемачите са най-прогресивната част от всяко общество", каза Захариева.


description: Върховният съд на страната постанови, че Тереза Мей не може да задвижи член 50 без одобрение от депутатите

title: Британското правителство трябва да получи одобрението на парламента за Brexit

maintext:
Правителството на Тереза Мей ще обжалва решението на съда.
© Pool
В резултат на решението паундът поскъпна с 1% спрямо долара.
Британското правителство не може да започне официалното оттегляне на страната от ЕС, без да получи одобрението на парламента. Това постанови Върховният съд на страната в четвъртък в полза на жалбата на гражданите, които заведоха иск срещу правителството. Групата граждани спечелиха битката срещу решението на премиера Тереза Мей да използва кралски прерогатив, за да започне официално процедурата за излизане от ЕС (известна още като чл. 50 от Лисабонския договор), без да се консултира с парламента. Говорител на правителството вече обяви, че ще последва обжалване на решението, като новото разглеждане на казуса вероятно ще е в периода между 5 и 8 декември.Според решението на съда само парламентът има право да започне Brexit, като уведоми Брюксел за намерението на Великобритания да напусне ЕС. "Правителството няма право чрез кралски прерогатив да даде ход на чл. 50, с което Великобритания да напусне ЕС", смятат съдиите. Според тях твърденията на правителството са против основните правила за суверенитета на парламента, както и че кралски прерогатив не може да променя вътрешен закон. Решението идва след тридневно изслушване през октомври. В резултат на решението паундът поскъпна с повече от 1% спрямо долара.Това решение може да обърка значително хода на напускането на Великобритания и е удар по правителството на Тереза Мей. Министърът на търговията Лиъм Фокс обяви, че правителството е разочаровано от решението на Върховния съд, но остава "решено да спази резултата от референдума".

fasttext_language: bg


description: Незавършените сгради се пълнят с наематели заради малкото готови свободни площи. Затова и цените леко се качват

title: Офиси в аванс

maintext:
Планът е новият ключов наемател в City Tower на площад "Македония" да се настани в края на 2017 г.
© Надежда Чипева
"Офис сграда Камбаните", отново в района на бизнес парка, е в напреднал стадий на строителство.
Фотограф: Надежда Чипева
"Адора бизнес център", където е и офисът на "Кока-Кола ХБКБ", се намира в района на околовръстното над "Младост", където предстои изграждането на още няколко нови проекта.
Фотограф: Надежда Чипева
Telus - първият голям наемател на площад "Македония"
Една от най-големите компании в българския аутсорсинг сектор - TELUS International Europe, ще влезе в офисния гигант на центъра - проекта City Tower на площад "Македония", казаха няколко източници на "Капитал" от сектора на недвижимите имоти. Аутсорсинг фирмата сега ще наеме 20 000 кв.м в новото здание на гръцкия инвеститор GEK TERNA Group. От TELUS потвърдиха сделкат а, но отказаха да дадат повече детайли на този етап. Сега служителите на компанията са разпръснати на три места в София - над 5000 кв.м в Сграда Б на офис комплекса ETC до The Mall, в кулата на Bulgaria Mall и в още една сграда на "Цариградско шосе". Информация за постигнатото в договора наемно ниво няма, но според представители на сектора е от порядъка на 13 евро за кв.м.
Планът е Telus да е на новия адрес в края на следващата година, допълват източниците. В случай че обектът, в който планират да се нанесат, не бъде изпълнен навреме, аутсорсинг фирмата ще се наложи да остане по-дълго в досегашния офис и съответно да плати наказателен наем. Всъщност подобно разместване е здравословно за наемодателите, тъй като пазарът върви нагоре и вероятно биха могли да отдадат офисите на по-високи стойности от тези, които Telus плащат към момента. Потенциални наематели на заеманите от аутсорсинг гиганта площи биха били както разрастващи се компании в сградите, така и нови фирми, които търсят площи на ограничения пазар. "Имаме неформални разговори с Telus за плана им да концентрират екипа си на едно място. Това за нас е добре, защото други наши наематели искат да се разширят, а има и търсене от нови, а нивата сега са по-високи от преди години", посочи Таня Косева-Бошова, която ръководи офисния комплекс European Trade Center.
По информация от пазара Telus ще заемат ниското осеметажно тяло в City Tower, а не площи в по-високата кула с 19 етажа. Офис сградата до КНСБ предлага близо 39 000 кв.м наемна площ, тоест над половината от тях ще бъдат заети именно от аутсорсинг фирмата. Строителните работи по City Tower бяха възстановени в началото на 2015 г., а планът, поне преди време, беше тя да бъде завършена през второто тримесечие на идната 2017 г. Инвеститор в сградата е "Айкон", българско дружество на гръцката GEK Terna. Финансирането на офисния проект до момента е единствено чрез средства на групата, беше заявил изпълнителният директор на групата Константинос Лампру преди година и половина. Вероятно именно лимитираните собствени средства са причината за бавното издигане на офис сградата на "Македония". По неофициална информация инвеститорът вече търси нов собственик, като търсената цена била около 50 млн. евро. И в предишно интервю за "Капитал" Лампру беше потвърдил, че като девелопър компанията обикновено цели да продава проектите, но в случая ще вземе крайно решение в зависимост от ситуацията на пазара.
Лакмусът дали добрите офис сгради се изчерпват е повишеният брой на предварителните договори за наем в строящи се сгради. Естествено - и вдигащите се цени. Тази година за София са валидни и двете тенденции.Плюсът от сключването на ранно споразумение са по-ниските наемни нива и възможността за по-голямо влияние върху оформлението на пространството. Основният риск е проектът да не бъде изграден в уговорените срокове или пък цените рязко да паднат.Наемането на площи в строеж преобладава на пазара към края на септември. А най-емблематичната сделка за наем през последните три месеца е именно наемането на 20 000 кв.м от аутсорсинг гиганта Telus в бавно издигащата се офис сграда City Tower на площад "Македония" (виж карето).Общият обем от сделки на офис пазара за деветмесечието е отбелязал ръст от 9%, основно движен от договори за площи в строителство, изчисляват от Forton. Отдадени са 105 хил. кв.м, 39% от които са в процес на изграждане. Консултантите не очакват пазарът да се промени в краткосрочен план, тъй като завършените проекти в София през цялата 2016 г. няма да надхвърлят 60 хил. кв.м. Накратко - нови завършени проекти почти няма, затова наемателите гледат строящи се сгради.Към края на деветмесечието незаетите офисни площи в столицата са 203.7 хил. кв.м, или малко под 11% от общия обем, който е достигнал 1 879 400 кв.м, посочват Colliers. Този извод се потвърждава и от консултантите от Forton, според които недостигът на първокласни площи продължава да се усеща сериозно на пазара, като към тримесечието незаетостта в топ 15 офисните проекти е 3%."Усеща се лек тренд на покачване на цените поради моментния дисбаланс между търсене и предлагане", коментира Верка Петкова, мениджър офисни и индустриални площи в Colliers International. "Очакваме това разминаване да се уравновеси през следващата година", прогнозира експертът.Консултантите посочват, че в централните райони и по големите булеварди наемите за първокласни офис площи се задържат на 13 евро на кв.м, като година по-рано е било 12 евро на кв.м. А в покрайнините подобни като качество и достъп проекти могат да достигнат 11-12 евро на кв.м (виж графиката).Топ 3 от сделките за наеми през последните три месеца на наемния офисен пазар са все с компании от сектора на изнесените услуги. А в два от случаите договорите са за площи в строителство (виж таблицата). Зоните не са изненада - две от сделките са в района на Бизнес парк София, а третата - в центъра.Новата офис сграда на дружеството със специална инвестиционна цел "Фонд за недвижими имоти България" вече е отдадена на 72%, като планът е да се завърши до края на годината. Основен наемател в проекта с 6216 кв.м в сградата е "Адеко България", които през юли са се споразумели за наемане на площите за пет години. "Офис сграда Камбаните", която е над околовръстното, в зоната над бизнес парка, се строи от миналия април и прогнозната стойност на строителните работи е 15 млн. лв. Общата разгъната застроена площ на сградата е 13.5 хил. кв.м, от които отдаваемите офис площи са 10.1 хил. кв.м.Заради липсата на нови проекти втората по големина сделка за периода юли - септември е за предоговаряне на наем в съществуваща сграда и разширение. "Кока-Кола хеленик ботълинг къмпани България" беше наела близо 7500 кв.м в "Адора бизнес център" за своя вътрешен център за финансови услуги през 2012 г. Сегашната сделка е за 9300 кв.м в същата сграда, която отново е в района на околовръстното над "Младост".Сред по-големите наемни договори, подписани през тримесечието, от Forton открояват и този с Cargil за 2460 кв.м в SPS Tower до "България мол" и преместването на "Вестникарска група България" в K&M Business Center в близост до бул. "Мария Луиза".По данни на Colliers 57% от всички сделки за деветмесечието са с наематели от сектора на изнесените услуги. Очакванията са представителите на този сегмент да продължат да доминират пазара в страната.Към момента 115 хил. кв.м са в процес на активно строителство и се очаква да бъдат готови през 2017 г., изчисляват Colliers. Част от тези проекти са "Милениум център" на НИКМИ до НДК, City Tower на "Македония", новата фаза на Polygraphia, както и етап 4 на "Експо 2000", до бившия "София ленд". Сред големите сгради, чието завършване се очаква през 2018 г., са първа фаза на комплекса Garitage Park, която включва и две офис сгради, Long Tower над "България мол" и GrafiX на Bernard Investment на бул. "Цариградско шосе"."В района на завод "Електроника" BSR Europe започна строителството на втора фаза от своя комплекс след сградата Sofia One", посочва Станимира Пашова, мениджър "Офис площи" във Forton. Сред сградите в строеж е и трета част на офис проекта "Сребърна офиси" на "Саут Парк Билдинг" срещу Paradise Mall.Според Пашова заради засиленото търсене на пазара около 30% от тези площи са отдадени още в строеж и до завършването на сградите се очаква този процент да нараства. Така че дори количеството нови площи на пазара да изглежда мащабно, то едва ли ще обърне баланса между търсене и предлагане, специално при високия клас сгради.


description: Основните рискове пред изпълнението му са политическата несигурност и очакванията за по-слаб икономически растеж

title: ИПИ: Бюджет 2017 трябва да е по-консервативeн

maintext:
Цената на кризата през 2013-2014 г. е в пъти по-висока от платената по време на "голямата" икономическа криза след 2008 г., твърдят икономистите от ИПИ.
© НАДЕЖДА ЧИПЕВА
Инфографика Как държавата ще харчи парите на данъкоплатците догодина
Увеличаване Как държавата ще харчи парите на данъкоплатците догодина
Преглед на оригинала Автор: НАДЕЖДА ЧИПЕВА Смаляванеа>
Политическата нестабилност, в която се намира страната в момента, съчетана с очаквания за по-нисък растеж през 2017 г., може да постави под риск изпълнението на бюджета догодина. За това предупредиха икономистите от Института за пазарна икономика (ИПИ), които представиха своя алтернативен прочит на финансовата рамка на държавата. Според тях през следващата година тя трябва да е балансирана, за да се запази фискалната стабилност и да се избегне популизмът, който е заразил много от политическите играчи напоследък. Историята от последните няколко години показва, че във времена на политическа нестабилност бюджетът на държавата се разхлабва, а дефицитът расте. "Цената на кризата през 2013-2014 г. е в пъти по-висока от платената по време на "голямата" икономическа криза след 2008 г.", дава за пример Петър Ганев, старши икономист в ИПИ."Очакваме едновременно влошаване на външната и на вътрешната икономическа среда догодина", заяви Десислава Николова, главен икономист в института. Тя посочи, че ЕК вече понижи прогнозата си за ръста на еврозоната - 1.7% през 2016 до 1.5% през 2017 г., а факторите, които влияят негативно в тази посока, са Brexit, продължаващото ребалансиране на китайската икономика, започналото поскъпване на еврото и на петрола, както и по-ниската прогноза за ръста на САЩ."На този фон прогнозите за българската икономика също бяха занижени, като последните очаквания са за растеж между 2.5% и 3.0%", допълва Николова. Тя отбелязва, че тези очаквания са правени, преди правителството да подаде оставка, и не отчитат повишения политически риск. Затова и ръстът на икономиката през 2017 г. може да е по-нисък, ако създалата се ситуация доведе до отлагане на частни инвестиции и забавяне на големи европейски проекти. Според ИПИ реалистичната прогноза е близък до 2% ръст на БВП догодина, ако се отчетат всички тези фактори.Икономистите обръщат внимание, че при нестабилна политическа ситуация обикновено приходите от данъци спадат, а дефицитите растат. Поне това показва равносметката от 2013-2014 г., когато данъчните постъпления са съответно с милиард и 1.3 млрд. лв. по-малко от заложеното в бюджета, а европейските средства се усвояват по-слабо. В същото време се явяват множество непредвидени разходи, което в крайна сметка води до разпускане на бюджетната дисциплина и до по-големи дефицити.Предвид всички тези рискове, както и възможността България да е стигнала върха на фазата на икономическия цикъл, според икономистите е недопустимо страната да планира нов дефицит. За следващата година се предвижда той да е 1.33 млрд. лв., или 1.4% от БВП. Според ИПИ бюджетът може да се балансира, ако се замразят текущите разходи на нивото от тази година, субсидиите са по-малко, спре се програмата за "безплатно" саниране на жилищни сгради и се отложи реализирането на големите проекти в отбраната. Калоян Стайков коментира, че капиталовите разходи също могат да се занижат предвид очакванията за умерен темп на усвояване на еврофондовете. В проекта на кабинета "Борисов" по това перо са предвидени 6.18 млрд. лв., докато от ИПИ предлагат разходите за инвестиции да са с 950 млн. лв. по-малко.В бюджета за следващата година има и скрит буфер, коментираха икономистите. Причината е, че финансовата рамка е изготвена, без да се вземе предвид последната ревизия на НСИ на данните за БВП, който през 2015 г. се оказа с 2.2 млрд. лв. повече. Изчисленията на ИПИ са, че приходите за 2017 г. са подценени с поне 740 млн. лв. Този въпрос беше повдигнат и в парламента, но финансовият министър в оставка Владислав Горанов твърди, че при оценките за БВП за 2016 и 2017 г. по старата и по ревизираната методология номиналният ръст на БВП се променя пренебрежимо малко.


description: През септември нивото й е паднало изненадващо до 4.8%, въпреки че заявленията за помощи се повишиха повече от очакваното през октомври. В същото...

title: Безработицата във Великобритания е на 11-годишно дъно

maintext: През септември нивото й е паднало изненадващо до 4.8%, въпреки че заявленията за помощи се повишиха повече от очакваното през октомври. В същото време заплатите, включващи бонусите, са се повишили с по-малко от очакваното. През първата половина на годината безработните на Острова бяха 5.1%, след което започнаха да с понижават. Това е и държавата с една от най-ниските ставки в ЕС. Данните за пазара на труда дадоха лека подкрепа за паунда.


title: "Прозрачност без граници": Съдебната система е най-корумпираният сектор в България

maintext:
© НАДЕЖДА ЧИПЕВА
Съдебната система, парламентът и данъчните са трите най-корумпирани сектора в България, показва традиционният анализ на Световния корупционен барометър на "Прозрачност без граници"за 2016 година. Изследването е проведено сред 60 000 граждани от 42 страни в Европа и Централна Азия.
Сравнението с предишни издания на барометъра показва негативна тенденция в оценката – в продължение на няколко поредни изследвания съдебната система отбелязва стойности, които свидетелстват за изключително сериозен проблем с корупцията в този сектор.
Друга особеност на страната ни е, че само тук от изследвания регион водещо място в негативната класация имат институциите от съдебната власт, докато навсякъде другаде първа е законодателната власт. Около 22 процента от анкетираните в България са посочили, че корупцията е трудно доказуема, а 17% са отговорили, че "нищо не може да се направи".
Подкуп признават, че са плащали също около 17% от гражданите, които са имали контакт с институциите, като най-често това се е случвало в здравеопазването (16%), висшето образование (15%) и пътната полиция (13%). По този показател обаче България е в долната половина на класацията, въпреки че стойността значително надхвърля средната за ЕС, която е 10%. В същото време в Турция 18% от населението признава, че е давало подкуп, в Унгария и Сърбия - 22, в Литва - 24, в Румъния - 29, в Русия - 34, а в някои от бившите соцрепублики процентът достига 50.
Данните относно готовността на гражданите да сигнализират за неофициални плащания и подаръци на длъжностни лица обаче показват негативни нагласи в сравнителен план – едва 19% от платилите подкупи в България биха подали сигнал.
В този контекст изследването отбелязва, че не само българите, но гражданите на държавите от бившия социалистически блок като цяло демонстрират значително по-ниска степен на готовност за противодействие на корупцията. Според заключенията на изследването за тях сигнализирането за случаи на корупция е социално неприемливо поведение , равносилно на доносничество. Други причини за липсата на активност са с трахът от негативни последици и недоверието в институциите.


description: Повишеният интерес от инвеститорите налага взимане на решения за допустимото натоварване със сгради в столицата, стана ясно по време на конференцията

title: BalREc: Стабилност и оптимизъм за развитието на инвестиционния пазар на недвижими имоти

maintext:
1
2 Участниците в панел "Икономика и инвестиционна среда" отляво на дясно: Катерина Краева от Wolf Theiss, Лъчезар Тодоров от Terra Tour Service, Ерден Билгинер - Garanti Koza, Георги Киров от Colliers International (модератор), Михаела Лашова - Forton, Пламен Андреев от Planex, Никола Кедов - KPMG Bulgaria, и Атанас Гаров от Garitage Investment Management.
© Мария Съботинова
1
2 Подготвя се наредба за градската среда с правила и нормативи за облика на сградите и архитектурните ансамбли, заяви арх. Здравко Здравков, главен архитект на София.
© Мария Съботинова
Проучвания на автомобилното движение в София, специална наредба за високите сгради, нови изисквания към подробните устройствени планове. Това е част от визията за развитие на столицата на главния архитект Здравко Здравков, която той представи на Конференцията за инвестиции и недвижими имоти BalREc, организирана от "Градът медиа груп".Анализът на средата, който се планира, ще даде ясна представа за това накъде да се развива София след 20 или 50 години. Инвестиционният натиск в столицата, който като цяло има благотворно влияние върху икономиката както на София, така и на страната, налага решаване на въпроси с предела на допустимото натоварване на територията със сгради в различни райони на града. Архитект Здравков подчерта, че се мисли и за осигуряване на необходимата за функционирането им инфраструктура със средствата на устройственото планиране.Участниците на конференцията са оптимистично настроени за развитието на пазара на имоти в средносрочен план. Инвестиционният пазар през деветмесечието достига обем от 220 млн. евро. "Това не е голямо число, ако сравняваме с периода 2007-2008 г., но това са 48 сделки, което е сериозна активност", коментира изпълнителеният директор на Forton Михаела Лашова.Както и през 2015 г., местните инвеститори продължават да бъдат най-активни. Сегментът на хотелите беше обект от значителен инвестиционен интерес в последните девет месеца - като сделки се случиха с градски проекти, но и с такива по Черноморието. "Годината беше добра за летния туризъм в България - в този бранш сме от 15 години и това беше най-добрият сезон. Сега е моментът да реализираме стари или спрени проекти", коментира Лъчезар Тодоров, управител на "Тера тур сервиз".Сегментите на офис площите и жилищните имоти също представлява интерес. "Оптимистично настроени сме за развитието на пазара на имоти в средносрочен план и затова имаме смелостта да инвестираме", споделя Атанас Гаров от Garitage Investment Management, които развиват мултифункционалния комплекс Garitage park. Оптимизъм споделя и инвеститорът в друг мащабен проект - турската Garanti Koza. Според Ерден Билгинер обаче България трябва да бъде промотирана по-добре и административните процедури да бъдат облекчени. В тази връзка Пламен Андреев, управител на "Планекс холдинг", споделя, че би следвало да има политика за възвръщане на имиджа на България като туристическа дестинация. Въпреки че е туристическа страна, в България не се строят достатъчно качествени хотели и ваканционни селища."Подобряващите се условия за финансиране от банките ще изиграят положителна роля за пазара", коментира Никола Кедов, асоцииран директор в KPMG Bulgaria и председател на Камарата на професионалрните оценители. Според експерта банките нямат приоритетен сегмент на пазара на недвижимите имоти, в който да инвестират. През 2015 г. са финансирани 60% генериращи приходи проекти пред 40% новостроящи се активи. А през тази се финансират предимно съществуващи проекти.


description: Как резултатите от президентските избори в България донесоха паника на политическата сцена и какви са измеренията й

title: Опасният ремонт, заплахата за растежа и защо в София е пълно с чужденци - новият брой на "Капитал"

maintext:
© Капитал
Капитал #беззарядно
Седмичният вестник Капитал е версия 3.0 - с нов компактен формат, дизайн и осъвременено съдържание и вече излиза още в петък.
Може да го намерите в търговската мрежа на централните сергии за печатни издания, веригите Inmedio, Relay, One minute, Lafka, бензиностанции OMV, Shell, Lukoil, "Еко", "Петрол", "Ромпетрол", магазини "Фантастико", "Билла", "Кауфланд".
Докато отвъд океана новината за избора на Доналд Тръмп за президент беше посрещната със спокойствие от инвеститорите въпреки противоречивата му кандидатура, то у нас резултатите от вота за държавен глава донесоха на политическата сцена паника, чиито измерения разглеждаме в новия брой на "Капитал".По същество и смазващата загуба на ГЕРБ, и победата на референдума са гигантски наказателен вот срещу политическата класа и красноречива оценка за качеството на управление. Последвалата оставка на правителството вкарва страната в поредната политическа криза, но този път дестабилизацията не е плод нито на социални, нито на политически протести, а идва след решението на премиера Бойко Борисов сам да сложи край на втория си мандат като контранаказателен отговор на наказателния вот. В суматохата покрай предстоящата смяна на почти всички основни власти (президент, парламент и правителство) и заявените намерения за промени, които да бъдат извършени в последните месеци от дейността на това Народно събрание, обаче може да се стигне и до бързо и опасно "демонтиране" на държавата.Добрата новина, за която ще можете да прочетете на страниците на броя, е, че поне засега икономиката не е засегната и през третото тримесечие бележи втория по големина ръст в Европа от 3.5%, като отстъпва единствено на Румъния. Евентуално проточване на политическата криза обаче бързо може да спъне растежа, който и без това е ограничен от вече хроничната липса на инвестиции и на хора.И още – как бурната конкуренция между нискотарифните превозвачи доведе до туристически разцвет на София в последните месеци...


description: До 2015 г. Ханс Дитер Пьоч беше главен финансов директор на германския автомобилен производител

title: Председателят на Volkswagen също е разследван за дизелгейт

maintext: Проблемите на Volkswagen продължават да се задълбочават, след като председателят на надзорния съвет на германския автомобилен производител Ханс Дитер Пьоч също стана обект на разследването по скандала с дизеловите емисии.В събота от компанията съобщиха, че прокуратурата в град Брауншвайг, в близост до централата й във Волфсбург, са разширили разследването си по обвиненията в пазарни манипулации, като в обхвата му е бил включен и Пьоч. Мениджърът е вторият от настоящите членове на борда, които попадат във фокуса на публичната проверка, отбелязва Bloomberg. Пьоч и Volkswagen подпомагат разследването, което е свързано с периода, в който той е бил главен финансов директор, се посочва в съобщението на дружеството.Решението на прокуратурата е поредната от серия лоши новини за най-големия производител на автомобили в Европа на фона на опитите му да се възстанови след дизелгейт. Скандалът вече доведе до отстраняването на бившия главен изпълнителен директор Мартин Винтеркорн от поста му, до повдигането на наказателни разследвания и до стотици съдебни искове, като изтри около 14 млрд. евро от пазарната капитализация на VW. След съобщението от уикенда в понеделник стойността на книжата на компанията на борсата във Франкфурт остана почти непроменена – 118.65 евро, предава агенцията.През изминалата година Volkswagen призна, че системно е манипулирал данните от тестовете за отделяните от дизеловите му модели автомобили емисии вредни газове. За да посрещне последвалите глоби и санкции до момента, компанията е заделила провизии на стойност 182 млрд. евро. От най-големия германски автопроизводител наеха американската юридическа кантора Jones Day, която да разследва скандала с емисиите, който доведе от напускането и на мениджърите на развойната дейност на Audi Щефан Книрш и Улрих Хакенберг, припомня Bloomberg.Пьоч беше главен финансов директор на Volkswagen в периода 2003-2015 г., като освен това е член на съветите на директорите на подразделенията Porsche и Audi. Освен него прокуратурата в Брауншвайг разследва и Винтеркорн, както и мениджъра на бранда VW Херберт Дийс във връзка с начина, по който са разкрили скандала пред инвеститорите.От семействата Порше и Пиех, които контролират 52% от акциите с право на глас на германската група, изразиха подкрепа за Пьоч, предава още агенцията.


description: В управителния съвет на телекома влизат Радослав Златков и Мирослав Петров

title: Нови лица в ръководството на БТК

maintext:
1
2 Радослав Златков
[БТК]
1
2 Мирослав Петров
[БТК]
Двама нови мениджъри се присъединяват към управителния съвет на Българската телекомуникационна компания (БТК), съобщиха от оператора. Назначаването на Радослав Златков и Мирослав Петров в ръководния орган е в сила от 18 ноември, като вече е отразено в Търговския регистър. Понастоящем двамата са главни директори в дружеството, като отговарят за две от най-важните функции в дейността му – техническата и продажбите, отбелязват от БТК.Радослав Златков е главен технически директор на телекомуникационния оператор от ноември 2015 г. Преди да поеме тази функция, в продължение на близо две години той е директор "Експлоатация и поддръжка на мрежата". Кариерата му в БТК започва през 2006 г. като старши мениджър "Мрежи за достъп", а цялостният му опит в областта на телекомуникациите обхваща период от над 20 години. В миналото е работил още за българското подразделение на френския производител на телекомуникационно оборудване Alcatel-Lucent, както и за конкурентния мобилен оператор "Мобилтел". Златков има магистърска степен по телекомуникации от Техническия университет в София, както и EMBA степен от Американския университет в България.Другият нов член на управителния съвет на БТК – Мирослав Петров, също е дългогодишен служител на дружеството, за което работи от над 10 години. В екипа на оператора е от 2004 г., когато се присъединява в ролята на регионален мениджър "Корпоративни продажби". В следващите години заема различни ръководни позиции в търговската структура на компанията, като в продължение на седем години е директор "Корпоративни продажби", а от 2015 г. е назначен за главен директор "Продажби". Мениджърът има близо 15 години опит в областта на телекомуникациите на българския и международния пазар, като кариерният му път е преминал и през различни позиции в другите два големи мобилни оператора в България – "Теленор" и "Мобилтел". Петров има две магистърски степени от Техническия университет в София – по "Енергетика" и по "Бизнес администрация".


description: Оттеглянето на Джуканович е шанс страната да излезе от мътната зона на конспирациите и фасадната демокрация

title: Черногорски преврат(ности)

maintext:
Отива ли си наистина Джуканович
© Stevo Vasiljevic
- Макар да спечели последните избори, вечният лидер Мило Джуканович внезапно обяви, че се оттегля от ръководството на Черна гора и се е озовал в центъра на заговор с цел преврат.
- Дали трусът в малката балканска страна е просто отзвук от голямата игра между Запада и Русия, или е резултат от местни боричкания е трудно да се каже категорично.
- Слизането на Джуканович от власт, при условие че той не продължи да дърпа конците зад кулисите, е шанс Черна гора най-после да заприлича на европейска държава.
London School of Economics. Според него основателните подозрения съвсем не означават, че в историята няма нищо вярно, но официалната версия на правителството в Подгорица не трябва да бъде приемана като пълната истина.
Близкият до Кремъл политолог Олег Бондаренко счита твърденията за възможно участие на Русия в събитията в Черна гора за "бълнувания". "Ако там бяха заловили дори и един руснак, отдавна щяха да го показват по всички телевизии", казва Бондаренко пред "Капитал". Той смята, че колкото и Кремъл да недоволства от влизането на Черна гора в НАТО, той просто не разполага със сериозни лостове за въздействие върху решенията в Подгорица. Бондаренко отбелязва, че ако между Русия и Сърбия има установени връзки, то с Черна гора не е точно така и вече "никой не се занимава системно с нея". По-рано ролята на неофициален "куратор" по черногорския въпрос в кремълския кръг изпълняваше някогашният представител на президента в Централния федерален окръг и бивш генерал от КГБ Георгий Полтавченко, който многократно се е срещал с Джуканович. Но в момента Полтавченко се оттеглил от тези теми и заема губернаторския пост в Санкт Петербург. "Руснаците вече нямат влияние върху решенията на Мило Джуканович, както беше през 2008-2010 г.", посочва пред "Капитал" Любомир Филипович, активист и бивш член на управляващата ДПС.
London School of Economics
Казват, че седмата година е критична за браковете. За Мило Джуканович съдбовна се оказва 27-ата му година на власт и опитът му да си осигури седми премиерски мандат. Макар неговата Демократична партия на социалистите (ДПС) да спечели последните парламентарни избори на 16 октомври, вечният черногорски лидер внезапно обяви, че се оттегля от ръководството на страната. И междувременно твърди, че се е озовал в центъра на заплетена конспирация с цел преврат, чиито нишки водят през Белград до Москва.Дали трусът в малката балканска страна е просто отзвук от голямата игра между Запада и Русия, или е резултат по-скоро от местни боричкания, трудно е да се каже категорично. Но е факт, че Подгорица се завъртя във вихър от шпионски мрежи, международни интриги и задкулисна дипломация. А усещането е, че дефектите от миналото и особеностите на настоящето още хвърлят сенки върху бъдещето й в НАТО и (евентуално) ЕС."Денят на изборите беше една от най-бурните дати в съвременната история на Черна гора с многобройни любопитни събития, които затъмниха самото гласуване", разказва пред "Капитал" политологът Радован Огнянович. Сайтовете на няколко големи медии станаха жертва на масирани хакерски атаки, а потребители на Viber и WhatsApp получиха голямо количество подозрителни съобщения от базирани в Китай сървъри, заради което националната Агенция по електронни съобщения разпореди мобилните оператори за няколко часа да блокират работата на двете онлайн приложения. Черешката на тортата в изборния ден обаче беше обявеният арест на 20 сръбски граждани по подозрения за заговор срещу Джуканович, който беше рамкирал вота като референдум за евро-атлантическата интеграция на страната или превръщането й в руска колония.В следващите дни детайлите по сюжета, който опозицията определи като активно мероприятие за бетониране на победата на Джуканович, останаха оскъдни. В тв интервю специалният прокурор по делата за организирана престъпност и корупция Миливое Катнич загадъчно обясни, че информацията за готвения преврат е била получена "по традиционния черногорски начин - с помощта на Бог и късмет".Случката придоби още по-голям международен размах, когато сръбският премиер Александър Вучич, който първоначално посрещна твърденията на Подгорица с насмешка, изведнъж потвърди, че действително е имало конспирация за убийството на Джуканович. Последва драматично съобщение, че сръбската полиция е арестувала няколко души, свързани с готвения пуч, и е открила солидно количество оръжие в близост до дома на премиера, като самият Вучич е "отведен на сигурно място".Избухна и още една бомба - всекидневникът "Данас" цитира неназовани високопоставени източници от правителството, според които Сърбия тайно е експулсирала няколко руски граждани заради връзки със събитията в Черна гора. По любопитно стечение на обстоятелствата това се случва точно когато ръководителят на руския Съвет за сигурност Николай Патрушев е бил на посещение в Белград. Според руския в. "Коммерсант" истинската причина за "неочакваната" визита на Патрушев e била да обсъди черногорската афера и "да не допусне скандалът да засегне руско-сръбските отношения." "Възможно е случващото се да е свързано с Патрушев, както спекулират някои руски медии. От друга страна, може да е превантивна акция от страна на Москва да проучи ситуацията в Сърбия след изборите в Черна гора. Като цяло има много противоречащи си информации, ситуацията е доста мътна и публиката е повече от объркана какво става", обобщава пред "Капитал" Игор Новакович от белградския Център за международни въпроси и сигурност (ISAC).Същото важи и в Черна гора. "Много хора, сред които съм и аз, гледат на твърденията за руски заговор с голяма доза скептицизъм. Има нещо в цялата тази история, което просто не е логично. Знаем, че Джуканович ядоса Русия със стъпките си към прозападна позиция, но този заговор просто изглежда твърде аматьорски. Човек трудно може да повярва, че Москва би сложила името си под нещо толкова зле замислено", казва пред "Капитал" д-р Джеймс Кър-Линдзи отТова е и причината да се смята, че Джуканович се оттегля по-скоро под западен, отколкото под руски натиск. "Имаше усещане, че страната се е превърнала в лично владение на Джуканович", казва Джеймс-Кър Линдзи. С приближаването й към НАТО и ЕС западните лидери не могат да си позволят още дълго да си затварят очите за машинациите му в името на стабилността и фасадната демокрация. И според анализатора отвероятно му е било намекнато, че е хубаво да си тръгне в името на собственото си добро и доброто на страната си. Защото, както отбелязва Любомир Филипович, "човек със CV-то на Джуканович не е идеалният партньор в бъдеще."Друг е въпросът дали оттеглянето му от премиерския пост не е само за пред публиката и дали той няма да продължи да управлява зад кулисите. "Като остава лидер на ДПС, Джуканович си отваря вратата да влияе силно върху решенията на правителството, както и да се завърне", казва пред "Капитал" Ана Ненезич от Центъра за гражданско образование в Подгорица. Това вече се е случвало два пъти в изминалите 27 години - Джуканович си е тръгвал и после отново е поемал властта. "Време е Черна гора да изгради не само лидери, но и институции. И оттеглянето на Джуканович, при условие че той не продължи да дърпа конците отзад, може да помогне за това и за приближаването до най-добрите практики и стандарти на ЕС", смята Любомир Филипович. Иначе малката балканска страна ще продължи да витае в сивото пространство на конспирациите и в мътната зона между Изтока и Запада.По темата работи и Мартин Димитров


description: Фирмата победител е създадена в началото на годината, а зад нея стоят проверявани от ОЛАФ бизнесмени

title: Спорна поръчка за над 4 млн. лв. за лавките в затворите

maintext:
Доставките на храни за лавките в затворите се оказва атрактивен бизнес
© ЦВЕТЕЛИНА БЕЛУТОВА
По различни причини конкуренти на победителя са отпаднали в хода на процедурата.
"Памела комерс" е отпаднала заради факта, че е предложила "варианти" на офертата. Фирмата е посочила срок за подмяна на стоки "до три работни дни от получаване на уведомление", както и "от един работен ден от получаване на уведомление". Представители на фонда обясниха, че доставка от 1 до 2 дни се оценява с различен брой точки от доставка за три дни в техническото предложение на кандидатите.
Поръчките за доставка на храна в местата за лишаване от свобода, подобно на самите затворници, носят усещане за нещо незаконно. Преди година и половина Министерството на правосъдието смени ръководството на двете институции, които отговарят за доставките - държавното предприятие "Фонд затворно дело" (за магазините и лавките в затворите) и Главна дирекция "Изпълнение на наказанията" (за сготвената храна, която се дава на затворниците сутрин, обед и вечер). Идеята беше да бъде разбит порочният модел, при който неизвестни фирми пощенски кутии симулират състезание, като в крайна сметка печели тази, която предлага най-висока цена и най-некачествен продукт.Проведената наскоро поръчка за 3.6 млн. лв. без ДДС (4.32 млн. с данъка) за доставка на хранителни продукти за затворническите лавки за 12 месеца поставя въпроса доколко ситуацията се е променила реално. Процедурата по избор на изпълнител повдига серия въпроси. В крайна сметка победител в повечето позиции е създадена в началото на годината пернишка фирма, зад която стоят местни бизнесмени, разследвани за измами с еврофондове и с публични задължения.Става дума за дружеството "ВДН трейд", която печели поръчката за всички позиции, за които е подала оферти. По различни причини техните конкуренти са отпаднали в хода на процедурата.До настоящия търг се стига, след като договорът с предишния изпълнител е прекратен, като причината според "Фонд затворно дело" е, че от фирмата изпълнител -"Фууд деливъри експрес", не спазвали нито срока за доставка, нито качеството на продуктите.В края на октомври започва нова процедура за избор на доставчици за затворническите лавки. Поканата е изпратена на 31 октомври, а крайният срок за оферти е седмица по-късно. Така участниците имат пет дни за изготвяне на предложения по общо 13 позиции (колкото са затворите в България).Кратките срокове за подаване на оферти не са нещо необичайно за затворите. При избора на "Фууд деливъри експрес" например като причина за неотложното възлагане на поръчката са посочени "изключителни обстоятелства, увреждащи обществения ред, водещи до нарушение на нормалното изпълнение на нормативно установени дейности на възложителя", разбирай - затворниците могат да се вдигнат на бунт. Търгът тогава е обявен на 23 август, а договорът е сключен на 14 септември.В последния търг за доставки на храни са поканени общо 15 фирми, които са избрани на база "пазарно проучване", казват от "Фонд затворно дело". Само седем от тях подават оферти по различни позиции, като най-активна е "Памела комерс" , която участва в оферти за 12 от тях. Общата стойност на поръчката е над 3.6 млн. лв. без ДДС, като най-голяма е тази за доставки в Софийския затвор, която е за над 1 млн. лв. "ВДН трейд" участва в шест позиции.Изпълнителният директор на "Фонд затворно дело" Иван Иванов обясни пред "Капитал", че е възложил на затворите да предложат за участие местни фирми, като така се насърчава бизнесът там, както и да се намалят транспортните разходи и съответно цените. В крайна сметка обаче пернишката фирма ще доставя в Белене, Бобов дол, Ловеч, Пловдив, Стара Загора и София, като така взима най-големия дял от поръчкатаКритерии за оценка е била ценовата оферта с тежест 60% и техническото предложение - 40%. В техническото предложение се включват срокове за доставки и за подмяна на негодни стоки.По време на процедурата един по един конкурентите на "ВДН трейд" обаче отпадат. Едно от основните условия към кандидатите е било те да имат свой представител на заседанието, за да бъдат разгледани изобщо техните оферти. Освен това те трябва да представят пълномощно, което да им дава право да договарят цени.В протокола от отварянето на офертите пише, че пълномощното на представителя на "Метро кеш енд кери" не отговаряло на изискванията на възложителя. "В деня на договарянето на представителя на "Метро кеш енд кери" е дадена възможност до 13 часа да представи пълномощно в съответствие с изискванията на възложителя. Такова не е представено в указания срок", отговориха от "Фонд затворно дело".По информация на "Капитал" упълномощеното лице на "Метро кеш енд кери" е разполагало с документ, който го упълномощава да подписва протокол за договаряне, както и да извършва всякакви дейности по обществената поръчка. От "Фонд затворно дело" уточниха, че е имало изискване в търга да има изрично написано правото на договаряне и затова нямало как в публичната част на отварянето на оферти да се направи компромис. "В интерес на възложителя е да може да се договори цената", обясниха те пред "Капитал". "Метро" са подготвили ново пълномощно, но все пак не са успели да го донесат до 13 часа, уточняват от държавното предприятие. Дали техните цени все пак нямаше да са по-ниски и от договорените с победителите - няма как да разберем. От "Метро кеш енд кери" отказаха коментар.На заседанието не е присъствал представител на "Брадърс комерс", затова и тяхната оферта не е разгледана. "Салдо" пък са подали оферта само по една позиция, но ценовата им оферта не е разгледана, тъй като не са описали подробно и ясно начините и сроковете за изпълнение на доставката.На въпрос на "Капитал" защо не е уточнено това по време на заседанието, за да бъде допуснат участникът, след като цените например се договарят, от ДПФЗД обясниха, че според Закона за обществените поръчки техническата спецификация не може да се договаря. "Могат да се искат разяснение, но те не трябва да водят до промяна на офертата", допълниха от "Фонд затворно дело".Цените на "Памела комерс" (които са сред малкото изобщо отворени) по всички позиции, за които подават оферти, са поне поне няколко десетки хиляди по-ниски от тези на крайния победител "ВДН трейд".Въпреки че с действията си "Фонд затворно дело" създава впечатление за прецизност, при разглеждане офертите на фирмата победител се забелязват грешки - разминавания между единична и крайна цена и т.н. От "Фонд затворно дело" обясниха, че това вероятно се е получило заради предложените отстъпки по време на заседанието. За възложителя от значение била отстъпката и единичната цена, но уточниха, че ще извършат проверка.Дружеството победител е основано през януари тази година от трима перничани. Въпреки че от "Фонд затворно дело" казват, че са стигнали до него след пазарно проучване, не можахме да открием много за нея в интернет - тя няма интернет сайт. Фигурира в списък от браншови фирми, където е посочен мобилен телефон, който съвпада с този, ползван от друго дружество - СД КОЛЕВ И С-ИЕ-ЕСКАДА, собственици на което са пернишките братя Димитър и Пенчо Колеви.Именно Димитър Колев представлява "ВДН трейд" по време на отварянето на офертите. Най-вероятно именно братя Колеви са реалните собственици на дружеството, защото двама от номиналните акционери във фирмата са техни роднини. Съвпадние има и в домашните адреси и тази на фирмата, които също водят до братя Колеви. Месец след основаването фирма "ВДН трейд" купува производствената база за салати на СД КОЛЕВ И С-ИЕ-ЕСКАДА в пернишкия квартал Мошино.Каква е причината реалните собственици да искат да се скрият можем да гадаем. Съпругата на Димитър Колев е председател на Административен съд - София-област. През 2009 г. името на фирма "Ескада" попадна в сигнал на Европейската служба за борба с измамите (OLAF), като прокуратурата в Перник започва предварителна проверка за измами с еврофонодве, която завършва с отказ за образуване на досъдебно производство. Към края на септември 2016 г. КОЛЕВ И С-ИЕ-ЕСКАДА присъства в списъка на НАП на длъжниците с "неуредени публични задължения, които нямат имущество, върху което може да се наложи обезпечение, не е представено обезпечение и нямат вземания от банки и трети лица", като задължението е за близо 1.2 млн. Последното обстоятелство със сигурност би възпрепятствало фирмата да участва в поръчката, тъй като задължително условие е предоставянето на доказателства за липса на публични задължения. Такива са били предоставени от "ВДН трейд", коментира Иван Иванов от държавното предприятие пред "Капитал". На въпрос защо именно Димитър Колев е представлявал "ВДН трейд" по време на отварянето на офертите Василев отговори, че Колев "разбира от тази работа", а основният представител е бил адвокат Тодор Милачков (чиято съпруга също е административен съдия).Васил Василев, който управлява "ВДН трейд", обясни пред "Капитал", че не знае да има роднинска връзка между Димитър Колев и другите собственици на дружеството - Любен Миланов и Цветанка Попова. "Ние закупихме дружеството и фабриката, за да почнем производство Решихме да го възстановим, защото видяхме, че има интерес", каза той пред "Капитал". От "Фонд затворно дело" обясниха, че няма правен механизъм, чрез който да проверяват хората, които реално стоят зад фирмата. Неофициално обясниха, че "всички фирми в бранша са такива", и ще следят договора под лупа, като при първите доставки не са открили проблеми.


description: Оборотът на борсата остава нисък, а и в миналото е показала, че се влияе слабо от политическите събития в страната. По-сериозно понижение има при...

title: Sofix се понижава с близо 1% в деня на оставката на Борисов

maintext: Оборотът на борсата остава нисък, а и в миналото е показала, че се влияе слабо от политическите събития в страната. По-сериозно понижение има при акциите на ПИБ, които губят малко над 3.5%, "Софарма" е надолу с 1.6%, а ЦКБ с 3.32%. Повечето компании, с които има сделки днес са надолу, но няма признаци за паника и притеснения на инвеститорите. Оборотът на основния пазар е малко над 140 хил. лв.


description: Според "Атомстройекспорт" единственото приложение на реакторите е в АЕЦ "Козлодуй"

title: Оборудването за "Белене" е неизползваемо в други проекти по света - Капитал

maintext:
Малко след като арбитражното решение излезе, по улиците на столицата се появиха плакати, които призоваваха текстът му да бъде направен публичен
© ЮЛИЯ ЛАЗАРОВА
Още при арбитража българската страна е настоявала пред руската АСЕ да проучи всички възможности за препродажбата на оборудването за "Белене".
Реакторите за "Белене" не могат да бъдат използвани дори и на части в нито един от руските ядрени проекти както в Русия, така и извън нея. Това става ясно от аргументите на руската "Атомстройекспорт" (ACE), която осъди Националната електрическа компания в арбитражния съд в Женева за 620 млн. евро заради поръчаното оборудване от НЕК за спрения ядрен проект. Арбитражното решение беше публикувано в пълния си вид от сайта bivol.bg. Публичен достъп до него нямаше, тъй като то беше засекретено като съдържащо конфиденциална информация.Единствената възможност за използването на двата реактора, предназначени за АЕЦ "Белене", е да бъдат монтирани в АЕЦ "Козлодуй", се казва в становище на АCE, публикувано в решението. Компанията допълва още, че от българска страна не е направено нищо в тази посока, въпреки желанието си за изграждането на нов седми блок на централата.Вариантът за използването на реакторите в "Козлодуй" стана новият лайтмотив на управляващите едва преди седмица.Още по време на арбитражното дело българската страна е настоявала пред руската "Атомстройекспорт" да проучи всички възможности за препродажбата на оборудването за "Белене". Множеството други варианти оборудването да бъде използвано в някои от руските проекти за атомни централи обаче се оказали неприложими. Основната причина за това е, че през 2013 г. в Русия е взето решение всички централи да започнат да използват нова и по-модерна технология от тази за "Белене", става ясно от решението на съда.Един от аргументите на българската защита в делото е бил да докаже, че АСЕ не е използвала всички възможности за препродажбата, за да може първо да получи обезщетението си. Те обаче не са били приети от съда. Вариантите реакторите да бъдат монтирани в някои от руските ядрени проекти в Aрмения, Индия, Бангладеш, Йордания, Виетнам, както и в Беларус и Украйна, също били отпаднали поради несъвместимост на оборудването. Не било възможно дори използването на реакторите на части в различни проекти. Нищо обаче не се споменава за опцията оборудването да се ползва в иранската АЕЦ "Бушер 2", за която "Атомстройекспорт" сключи споразумение още през 2014 г. Това беше и единственият обсъждан вариант, след като съдебното решение стана ясно. Той обаче също отпадна заради ниската цена, предложена за оборудването.Арбитражният съд отхвърля насрещния иск на НЕК за 40.2 млн. евро за продажбата през 2008 г. на тогава 20-годишното оборудване за "Белене", тъй като за него не е сключен окончателен договор, става ясно от решението. Става въпрос за тази част, която не е интегрирана в руската АЕЦ "Калинин 4". Вместо договор двете страни са подписали само рамково споразумение, в което е било посочено, че сделката ще се осъществи само при условие че ACE e изпълнител на проекта "Белене". Така на практика договорката е развалена с отказа на България да изгражда ядрената централа.Съдът е отхвърлил и другият насрещен иск на НЕК за 4 млн. евро заради част от оборудването, което е взето от АCE, но не е платено, тъй като не е съответствало на изискванията на купувача. По този иск на НЕК са признати само 878 хил. евро, които руската компания трябва да плати.Третият иск е за 77 млн. евро, които не са били платени на НЕК за старото оборудване, което е взето от АCE, и съдът отново се произнася в полза на руската компания. Това е и точният размер на сумата, за която прокуратурата повдигна обвинение на двама бивши шефове на НЕК – Мардик Папзян и бившият енергиен министър Петър Димитров. В своите аргументи АCE посочва, че тази сума е била прихваната като допълнителен разход въз основа на рамковия договор, подписан от двамата директори. Вероятно аргументите на арбитражния съд за отхвърлянето на иска са дали и допълнително основание на прокуратурата за повдигнатите обвинения.


description: И още: Харманли и ролята на институциите; Шоуто на Цацаров; Защо никой не преминава Балкана?

title: Мнения Daily: Търговията с наци(онали)зъм

maintext:
"Има хора с власт и пари, които стоят зад мене", обясни Динко Вълев в предаването "Фермата" по bTV.
© Христо Русев
Фотограф: НАДЕЖДА ЧИПЕВА
Автор: Капитал
От анализ на Жана Цонева и Радослав Стоянов в "Дневник""Ако искам и в парламента ще вляза, ама не искам още... Евала на всички българи, които ме подкрепят. А тези, които не ме харесват – те не са българи." Динко Вълев, представян от много медии като "ловец на бежанци", при влизането си в риалити шоуто "Фермата", 18 ноември 2016 г.Българският национализъм днес не може да бъде адекватно разбран без ролята на медиите в последните години. Медиите са преки участници в производството на новия расистки консенсус. В действителност всички най-популярни телевизии у нас отдавна са негова гостоприемна трибуна.Една от основните причини за това е, че национализмът продава почти колкото секса, ако не и повече. Кой може да укори законите на свободния пазар?! Трябва добре да разбираме причините за това.Ако в началото на ХХ век, от когато датират най-успешните националистически проекти – италианският фашизъм и германският националсоциализъм – проповядването на национализъм е прерогатив на държавата, днес у нас държавата е отдала монопола в секретирането на национализма на актьори на частната стопанска инициатива, като Би Ти Ви например.Всъщност на медията може да се признае най-важният принос в изобретяването и разпространението на съвременния български свръхвтвърден и расиализиран национализъм. Спомнете си серийният документален филм "Българите", излъчван по Би Ти Ви, за продукцията на който журналистът и преподавател по PR Пламен Петков (който няма историческо образование) обиколи Централна Азия в търсене на "българския ген". Можем ли изобщо да си представим национализма днес без неговото вече традиционно лоно Би Ти Ви – от "Шоуто на Слави", през шоуто на Росен Петров, до актуалните днес предавания на Карбовски и "Фермата"?"Станах известен като ловеца на бежанци, защото ги ненавиждам, защото не ги обичам, защото те в България работа нямат... Който не слуша, влиза в капана... Патриот съм, бих умрял за България. Нападнат ли България, ще хвърчат глави..." - Динко Вълев във видеото, във "Фермата", където размахва и т.нар. свинска опашка...Тъкмо Би Ти Ви направи този образ "супергерой" (по израза на Антон Хекимян), а сега изстисква печалба от изобретението си. Междувременно "Нова телевизия" ползва кадри от бунта в Харманли, любезно предоставени от Динко – вече в качеството му на граждански журналист. "Има хора с власт и пари, които стоят зад мене" - Динко Вълев обяснява в предаването "Фермата", че иска да се направи и национален референдум "за" и "против" влизането на бежанци в България.Нека се спрем на ролята на медиите във въз/производството на националистическата идеология и чрез образа на "народа". Ако някой си мисли, че е с "народа", понеже е националист, като лъскавите водещи Иван и Андрей, нека просто погледне по-внимателно на какъв точно народ се явява представител Динко: облечен със скъпо кожено палто, каращ скъпи коли, упражняващ скъпо хоби със скъпи офроуд возила.Динко не е "народа", а един бизнесмен, който в момента осребрява националистическата ниша, като не крие, че планира да обърне медийната си популярност в политически капитал (който ще му донесе още по-голям икономически!). А Би Ти Ви, откъдето той не слиза от екран от началото на годината насам, дейно му помага с позитивна публичност."В България нямаме тази култура, рядко правим референдуми. Цяла Европа дискутира дали има място за бежанците сред нас. Динко е тук сред нас, с начина, по който посрещна бежанци на южната ни граница. Право на всеки и в компетенцията на всеки е да реши дали бежанците имат място при нас" - водещият и продуцент на "Фермата" Андрей Арнаудов обявява референдум сред участниците в предаването дали са за или против идването на бежанци в България. Резултатът е 0:9. Самият Арнаудов казва, че не подкрепя приемането на бежанци.Така хладнокръвно-рационалните икономически схеми на теледиктатурите се основават на горещи расистки и националистически клишета, докато градят модели за реално влияние в политическия процес. Спомнете си колко от сега действащите националистически партии тръгват от българския телевизионен ефир – "Атака" (от телевизиите "Скат" и "Алфа"), НФСБ (от "Скат"), Бареков (от Би Ти Ви и ТВ7), на хоризонта се задава и политически проект на Слави Трифонов.Не търсете морал тук – нито в Иван и Андрей, нито в Би Ти Ви, а пазарна рационалност, в която медийният капитал се конвертира в политически, докато помпа банковите сметки на медийно-политическите предприемачи. А кръгът е затворен – от националистическо образование, към националистическа журналистика, до националистически триумф на волята и обратно. Кафявите получават публичност, легитимност и популярност, която, ако употребят добре, ще им донесе още дивиденти, а доставчиците на популярност – медиите, трупат печалба от търговията с наци(онали)зъмМаргинализираните пък получават юмрук в лицето и свинска опашка. Не чакайте помощ от прокуратурата на 10 (Д.П.) или от държавния медиен регулатор - те са безсилни, а всъщност дори съгласни.P.S. В деня след бунта в бежанския лагер в Харманли Динко е там, за да влезе в кадър и с премиера Бойко Борисов, опитвайки се да му обясни какво върши, като влиза в спор с друг ловец на бежанци, Петър Низамов-Перата.Реално дяволът отново е в детайлите, а не в гръмките заключения:1. Проблем в Харманли има. Настанените там не са "света вода ненапита", между тях сигурно има по-агресивни, дори може би престъпници. Хвърлянето на камъни срещу полиция, особено в държава, която те приютява, не е допустимо.2. Институциите носят доста по-голяма вина за проблема, отколкото бежанците и другите мигранти. Липсата на доктори, вода, лекарства, завивки, преводачи и т.н. е логично да доведе до протести.Пари от Европа (и от бюджета) за тези "лагери" има - защо условията там са лоши пита ли някой? Някой от тези, готови да изгонят хилядите затворени в Харманли, направил ли си е труда да контролира институциите как харчат парите, как управляват процесите? Знам, че отговорът е "не".Междувременно политически субекти започват да трупат точки от този проблем (а дори може би и го подклаждат) и скоро ще запредлагат "радикални" решения. Правилните решения (почти) никога не са радикални. Те са съвкупност от плавни, последователни, добре обмислени стъпки.@Божидар Божанов във ФейсбукХарманли е инфектирана рана, защото ни удари по най-слабото място. Ужасът от отдавна изгубеното достойнство. Хората в лагера не издържаха на унижението и бяха помлени.Защо толкова от нас не можаха дори за момент да се вживеят в конкретиката на случилото се, а забегнаха в жалейка за други слаби и онеправдани - пенсионерите и сираците? Яростно не можем да понесем мисълта, че е възможен какъвто и да е, дори най-нескопосан и неефективен отпор срещу несправедливостта и зверското отчаяние. Не можем нито за миг да понесем мисълта, че дори най-безпомощните хора, изоставени и залостени, имат повече гръбнак от нас, повече воля за живот. Не можем да им го простим - заслужават да ги бият, защото ни напомниха какви страхливци сме, как сме се предали на същата тази държава, която всекидневно ни мачка, унижава, отнема ни здравни грижи, храна, подслон, права... Но ние търпим, търпим! Как смеят афганистанците да изискват!Големият въпрос за всеки от нас е прост: Искаме ли, наистина ли желаем и страстно одобряваме българската полиция да пребива цивилни по какъвто и да е повод? Искаме ли държавните власти, смучещи нашите пари, да се гаврят с беззащитни хора като с животни и да им отказват елементарна медицинска грижа, да ги затварят като овце само защото сме позволили на същите власти вече да го сторят с мнозина от нас?@Мария Спирова във ФейсбукТам (в лагера в Харманли - бел. ред.) няма лекари, чаршафи и топла вода. Те са хора и е естествено да се разбунтуват. Пак много издържаха. За пореден път ме е срам, че съм българин."Правозащитникът адв. Николай Хаджигенов по bTVОт анализ на Иван Бедров в Deutsche WelleВ България предстоят предсрочни парламентарни избори. И има само две неизвестни, шегуват се някои - кога ще е датата на вота и с кой номер в бюлетината ще се яви главният прокурор Сотир Цацаров. Проблемът е, че това не е само виц. В дните след изборите за президент дневният ред се диктува от едно-единствено място - от кабинета на обвинител номер едно. Оттам идват новини за обвинени настоящи и бивши министри, идват призовки за разпити на абсолютно всички членове на правителството в оставка, идват и изцяло политически коментари за събитията в страната. Това се случва на фона на пълния блокаж във ВСС, който не смее дори да намекне, че главният прокурор понякога върши и не толкова брилянтни неща.Точно тази седмица бившият зам.-председател на Народното събрание Христо Бисеров, наричан сивия кардинал първо в СДС, а после и в ДПС, се доближи до окончателното си оправдаване. Същото се случи по-рано и с Цветан Цветанов. Както казва съдът - защото прокуратурата не е предоставила убедителни доказателства. Така е с всеки политик, който шумно е привикван в следствието. Не е трудна прогнозата как ще завършат и новите случаи.Трима бивши министри на енергетиката - двама от БСП и един от ГЕРБ, получиха обвинения малко преди изборите във връзка с проекта за АЕЦ "Белене". Нормално е да бъде потърсена отговорност за прахосаните милиарди, но прокуратурата вече е проверявала всички документи, без да открие нарушения, а и министрите не могат да носят отговорност за политически решения или действия на държавни фирми. Тук прогнозата също е лесна. И е ясно, че българите няма да получат справедливост.Прокуратурата обвини и двама настоящи министри - Петър Москов и Николай Ненчев. Министърът на здравеопазването е обвинен заради дарени от Турция ваксини, тъй като според прокуратурата "не са изпълнени законовите процедури по издаване на разрешение от Изпълнителна агенция по лекарствата", а понеже решението за приемане на това дарение е взето от правителството, прокуратурата призова абсолютно всички на разпит начело с премиера в оставка и министрите му. Министърът на отбраната пък бе обвинен, защото давал указание да не се изпълнява договорът с Русия за ремонт на български изтребители.Според бившия правосъден министър Христо Иванов взимането на "заложници" от различни политически сили (без ДПС) има за цел да асистира при подреждането на следващата управленска конфигурация. Съдът, разбира се, ще прецени дали има доказателства за извършени престъпления, но още преди това прокуратурата започна да изпраща политически послания. Говорителката на главния прокурор Румяна Арнаудова заяви, че "намаленият нальот на летците е довел военновъздушните сили до колапс". Но не е работа на прокуратурата да преценява състоянието на авиацията. Здравният министър пък можело да бъде обвинен още през септември, но прокуратурата преценила да го направи след изборите. А защо други политици бяха обвинени преди изборите? Пак по думите на говорителката Москов създал "недоверие в авторитета на Министерството на здравеопазването". В серия от социологически проучвания доверието на българите към прокуратурата не надхвърля 6%. Някой беше ли обвинен за това?Тоталната безконтролност на главния прокурор и господстващото му положение спрямо основни части от съдебната система са отдавна констатирани проблеми. 204-ма депутати от сегашното Народно събрание послушаха прокурора и отхвърлиха първия опит за промяна на това наследство. Сега по тази тема вече не се говори. Говори се за референдума, иницииран от "Шоуто на Слави". Шоуто на Цацаров обаче е доста по-интересно, макар че двете всъщност не се конкурират - главният прокурор призова въпросът за мажоритарния избор на депутати да влезе в Народното събрание.Цялата картина много напомня на първите месеци от 2013 година. Тогава българите отново щяха "да сменят политическата система". Сотир Цацаров отново "разследваше" енергетиката. После дойдоха на власт БСП и ДПС, а месец по-късно избраха Делян Пеевски за шеф на ДАНС.Текст на Зорница Славова в бюлетина на ИПИПрез последните години правителствата се съсредоточиха в харченето на бюджетни и европейски средства за строежа на магистрали. Работата не върви много бързо, но все пак вече имаме няколко завършени магистрали и няколко, които предстои да се завършат през следващите 5-10 години. В същото време още отпреди 50 години, когато започват плановете и строежите на магистралите в България, става въпрос за "автомагистрален пръстен", свързващ столицата с морето от юг и от север, но никога на юга със севера.Въпреки наличните проходи, които пресичат Балкана, част от тях дори не са проходими целогодишно, така че Стара планина продължава да е пречка за инфраструктурното свързване на Южна и Северна България. Това се вижда ясно и от данните за миграцията на населението. Ако изключим столицата от сметките, защото тя нормално привлича най-много хора, хората от Северна България си стоят в Северна България, а тези от Южна – в Южна. През 2015 г. механичното движение на населението между областите показва, че 89% (39 хил. души) от изселилите се от области в Северна България се заселват в област също от Северна България, а само 11% (5 хил. души) преминават Балкана и се заселват в южни области. По същия начин 91% (41 хил. души) от местещите се "южняци" се заселват пак в Южна България, а само 9% (4 хил. души) - в Северна.Въпреки инфраструктурните пречки преди кризата нежеланието на населението да преминава Балкана намалява и през 2008 г. преместилите се между Северна и Южна България достигат 13% от общо мигриращите между областите при 9% през 2000 година. След началото на рецесията обаче при стагнираща икономическа активност и увеличаваща се структурна безработица миграцията на населението между севера и юга отново намалява и достига до 10% от преместващите се през 2015 година. юДори ако извадим от сметките тези, които се заселват в същата област, от която са се изселили, движението между Северна и Южна България отново е значително по-малко. В този случай ¾ (73%) от мигриращите се движат на изток или запад, а ¼ (27%) - на юг или север през Балкана през 2015 година.Свързването на Северна и Южна България е от ключово значение за развитието както на областите, така и на икономиката като цяло, но досега дори единственият проект за строеж на тунел под Шипка от години е изтикван на заден план, а още със стартирането на процедурата по изграждането му започнаха проблемите и закъсненията. В края на миналата година проектът за тунел изгуби част от еврофинансирането си именно заради забавянията, а в началото на този месец правителството отпусна 12 млн. лв., необходими за строителството, което все още е в първата фаза.Очевидно е, че тунелът не е приоритет, а бъдещото му продължава да е неясно. И докато в Европа и България постоянно се говори за сближаване между регионите и насърчаване на миграцията на работната сила, Северна и Южна България остават разделени.


description: Компанията последва Google и Facebook, които също не изглеждат уплашени от Brexit

title: IBM ще продължи сериозните си инвестиции във Великобритания

maintext:
IBM е сред лидерите по облачни услуги в света и Великобритания е важен пазар за компанията
© Wolfgang Rattay
"Всички в компанията сме съгласни, че британската икономика ще продължи да бъде много силна и ще има големи възможности за нас, без значение дали страната ще напусне, или ще остане в Европейския съюз."
Себастиян Краусе, главен мениджър на IBM за облачни услуги
Много технологични компании първоначално смятаха да се оттеглят от Острова след вота през юни, но за момента изглежда, че масово отдръпване няма да има.
От IBM са оценили ситуацията още преди референдума и компанията не е открила причини да не продължи да инвестира в страната. "Всички в компанията сме съгласни, че британската икономика ще продължи да бъде много силна и ще има големи възможности за нас, без значение дали страната ще напусне, или ще остане в Европейския съюз", коментира още Краусе. IBM е една от най-важните компании за Великобритания в сектора, като за Острова е особено важно, че технологичните фирми не се страхуват от излизането на страната от ЕС. Първоначалните прогнози на анализаторите бяха, че технологичният сектор в страната ще пострада значително.
IBM не е единствената голяма технологичния компания, която ще продължи да инвестира агресивно във Великобритания. През миналата седмица Google обяви, че ще разшири капацитета на основния си офис в Лондон от 4000 работни места на 7000. Разширението трябва да се случи до 2020 г. Главният изпълнителен директор на компанията Сундар Пичай обаче не е толкова спокоен относно излизането на Великобритания от ЕС, колкото колегите си от IBM. Той многократно е заявявал, че най-важното нещо за страната е свободната миграция на работна ръка - нещо, с което Великобритания може да се сбогува в зависимост от това какъв подход се предприеме при излизането от съюза.
Същите планове за разширение има и Facebook, като там екипът на социалната мрежа ще бъде увеличен от 1000 на 1500 души. Всички нови работни места ще бъдат за висококвалифицирани инженери.
Големите технологични компании, изглежда, няма да спрат да инвестират във Великобритания, сочат последните новини от IBM, Facebook и Google. Подобни опасения имаше, след като Великобритания гласува през юни да напусне Европейския съюз. Сега това не е толкова сигурно поради съдебната битка в страната, но дори да се случи, изглежда, че няма да настъпят огромни катаклизми за технологичния сектор на Острова. След като миналата седмица Facebook и Google обявиха разширение на операциите си, сега и IBM ще утрои броя на облачните информационни центрове във Великобритания, съобщава Reuters. Досега IBM имаше два центъра в страната, като сега ще бъдат изградени още четири, които да поемат нарастващото потребление от страна на корпоративния и частния сектор, които все повече разчитат на облачните услуги на компанията.Главният мениджър на IBM за облачни услуги Себастиян Краусе коментира, че инвестициите показват силата на британската икономика, както и огромните възможности, които стоят пред сектора с облачни услуги. "Потребителите във Великобритания разбират добре възможностите на облачните услуги и иновацията, която те представляват. Те позволяват на бизнес моделите да бъдат по-гъвкави, хората да взимат по-лесно решения и да доставят по-добри услуги на клиентите си", коментира той в интервю.


description: Политиците няма как да пренебрегнат резултатите от референдума за промяна на изборната система и партийните субсидии. Подгответе се за още изборен хаос.

title: Пазиш ли кутията, Пандора?

maintext:
Екипът на Слави Трифонов, който беше основната движеща сила зад референдума, обвини ЦИК в манипулации и намекна, че ако резултатите не бъдат приети, обмисля нов политически проект
© Велко Ангелов
Накратко
- Макар да остана на ръба да стане задължителен, референдумът за промяна на изборните правила ще влезе в парламента с огромно мнозинство.
- Изправени пред волята на 2.5 милиона избиратели, които поискаха въвеждане на мажоритарна избирателна система, задължително гласуване и намаляване на партийните субсидии, депутатите нямат много опции.
- Партиите имат кратък времеви прозорец да започнат нов дебат за промяна на избирателната система, но отварянето му ще донесе непредвидими последици.
избиратели, а
В българската политика има едно неизречено, но безпощадно действащо проклятие: който променя Изборния кодекс, той става първата му жертва. През 2009 г. БСП въведоха мажоритарен елемент в изборите, което даде пълно мнозинство на ГЕРБ. След това "Кодексът на Искра Фидосова" нарани самите ГЕРБ, а после новият кодекс - на Мая Манолова, стана свидетел на срива на БСП и ДПС (макар и по други причини).Сега това проклятие засегна всички партии, които тази година участваха в огромното упражнение по промяна на кодекса, наречено от Бойко Борисов "отварянето на кутията на Пандора". Националният референдум за промяна на изборната система, който всички партии се опитаха да омаловажат и да заглушат, се превърна в най-мащабното допитване в новата българска история. И трите предложения - за мажоритарна избирателна система, за задължително гласуване и за намаляване субсидиите на партиите, бяха подкрепени от огромно мнозинство. Едва 13 хил. гласа не достигнаха, за да станат резултатите задължителни за Народното събрание, и то при изключително високия праг, който иска толкова участвали гласоподаватели, колкото на предишните парламентарни избори.От "Шоуто на Слави", които са основна движеща сила зад референдума, обвиниха ЦИК в манипулации, но оттам отхвърлиха всякакви обвинения. На изборите от 2014 г. са се явили 3 500 585на референдума на 6 ноември са гласували 3 485 775, според подписите в избирателните списъци, а според пликовете, намерени в урните - 3 487 428.Основното опасение на Трифонов и екипа му очевидно е, че сега въпросите ще влязат за разглеждане в парламента. Според закона за прякото участие на гражданите във властта парламентът има тримесечен срок да разгледа предложенията и да вземе решение по тях. Неприкритото послание на шоумена в пресконференцията му след изборите беше, че ще изчака да види какво ще стане с резултатите и тогава ще реши дали да прави партия. Причината за притеснение обаче не е, че депутатите ще отхвърлят предложенията - това би значело да настроят срещу себе си огромна част от електората - а за начина, по който ще ги приемат.Политическите партии всъщност веднага се затичаха в посоката на тази нова, видима обществена енергия. Бойко Борисов обяви, че партията му ще приеме и трите въпроса, във вида, в който са зададени. "Отдавна ГЕРБ е за смесена система и мажоритарният елемент е добър. Вие от БСП се противопоставяхте", заяви председателят на парламентарната група на ГЕРБ Цветан Цветанов на лидера на социалистите Корнелия Нинова. Ден по-рано Нинова обаче вече бе заявила подкрепа за резултата от референдума: "Според мен ГЕРБ направиха голяма грешка – не чуха народа си, що се отнася до референдума. Над 3 млн. българи казаха "не ви харесваме такива, каквито сте". Това беше предпоследен сигнал, последният ще е фатален за политическата система. Аз изразявам уважение към мнението на народа си и ще направя всичко възможно да покажа, че БСП ги е чуло", заяви Нинова пред bTV. Лидерът на ДСБ Радан Кънев написа във Facebook: "3.5 милиона българи са гласували, огромният брой - с три пъти "Да". Ясно е, че въвеждане на силен мажоритарен елемент е задължително."Да говориш е едно, да действаш е друго. Ако съдим по движението на последния референдум - този за електронното гласуване - допитванията хвърлят несвикналата с тях политическа класа в паника. На миналия референдум гласуваха 2.73 млн. души, от които 1.8 млн. подкрепиха предложението. Това се случи през октомври 2015 г. През януари 2016 г. правната комисия на парламента препоръча на депутатите да приемат текст в този смисъл, което доведе до споменатото отваряне на кутията на Пандора Месеци наред всички политически партии се упражняваха в инженерство, интриги и договорки, които кулминираха в предложението на същия този Цветанов референдуми и избори да не се провеждат заедно, както и в абсурдния пакет от предложения на Патриотичния фронт - да се забранят социологическите проучвания по време на кампания, да се съкрати продължителността на самата кампания, да се въведе задължително гласуване, а санкцията срещу негласувалите да бъде отписване от списъците, както и редица други идеи. Някои от тях бяха обезсилени, но други - като задължителното гласуване и ограничаването на секциите в чужбина, останаха и изиграха лоша шега на партиите, защото вдигнаха омразата към тях и активността на референдума. В крайна сметка през април парламентът гласува за пробен електронен вот през 2018 г., а след няколко такива опита да го въведе окончателно. Компромисът беше постигнат трудно, но решение все пак имаше.Нещо подобно ще се случи и сега, но в многократно по-големи размери. Първо, защото тези предложения засягат много по-пряко политическите интереси на партиите и различните играчи, и второ, защото полето е тотално объркано. Мажоритарна система означава преначертаване на границите на райони, а намаляването на субсидиите чувствително ще удари и големи, и малки партии (виж текстовете долу). Трите месеца ще текат в период, в който или ще има служебно правителство, или силна политическа нестабилност и евентуални нови избори.От стенограмите при обсъжданията на Изборния кодекс тази година стана ясно, че решенията в управляващата коалиция се вземат в зависимост от моментни хрумвания на партийните лидери. Хаосът няма да намалее. Това са същите хора, които сега ще трябва да отрежат собствените си пари и да променят собствените си избирателни райони, при това докато мислят за нови избори.С две думи, очаквайте промяна, но не бързо. Това обаче може да е добре. Заради мълчанието на партиите публичен дебат по предложенията така и не се проведе преди гласуването. Сега, когато вече е ясно какво искат хората, най-накрая ще има възможност за такъв. Освен ако Слави Трифонов не изпревари събитията и не реши да влезе на същата тази вълна в следващия парламент.


description: YouTube каналът Love Guide поставя директно пред български тийнейджъри важните въпроси около сексуалността

title: Със секса шега не бива

maintext:
От началото на този месец се даде началото на първия български YouTube
канал за сексуално образование
Love Guide.
Той има за цел да насочи тийнейджърите към правилната информация около секса и да им помогне да взимат правилните решения по въпросите за личния си живот.
Създателите на идеята -
Alter Collective,
обясняват, че основните причини за появата на проекта са проблемните статистики около сексуалното здраве на младите хора в България и най-вече високите нива на нежеланата бременност в страната, липсата на ясна информация около предпазването от болести и фактът, че близо всяка четвърта жена в страната е била жертва на насилие. Видеата се опитват да компенсират незастъпването на тези въпроси в училищната програма до все още трудните разговори на тази тема в семейството.
Love Guide
не се фокусира върху стриктна аудитория. Съдържанието на канала е ориентирано за деца от 12-годишна възраст нагоре, но създателите
уточняват, че това е условна граница, тъй като още на 8-9 години децата се сблъскват с темата за секса. "И дори вече може да са попадали на порно. Дори хора на 30 години откриват нови и полезни неща от епизодите. Или поне така ни казват",
казват от
Alter Collective.
Едновременно сериозните в темите си, но все пак хумористично предадени епизоди са седмични, а до този момент те засягат проблеми като "Форми и размери на пениса", "Първият път", "Дали си открил правилния партньор", детайлите около женското и мъжкото тяло, различните форми на сексуалност, предпазните средства.Лице на обмисляния през последните две години проект е актрисата Весела Бабинова, позната от ролите си в спектакли като "Хамлет" и "Нощна пеперуда" на Явор Гърдев, а също така "Лив Щайн" на Крис Шарков. В бъдеще се планира още по-голямо тематично разнообразие, гост-участия на специалисти в областта, а също така и включването на мъж водещ, макар че засега мъжете се оказват не толкова открити да говорят по тези въпроси.Повече на loveguide.bg


description: Разходите също са се понижили заради планов ремонт във фабриката в Пловдив

title: Продажбите на "Дружба стъкларски заводи" намаляват

maintext:
Компанията е водещ производител на стъклен амбалаж в страната
© КРАСИМИР ЮСКЕСЕЛИЕВ
4.2%
са се свили нетните приходи от продажби за първите девет месеца на годината.
Лек спад на нетните приходи от продажби отчита производителят на стъклен амбалаж "Дружба стъкларски заводи" за първите девет месеца на годината. Това става ясно от отчета на публичното дружество. Понижението идва основно от по-слабите продажби на продукция, които формират 83% от общия резултат. В същото време компанията е ограничила разходите си, но въпреки това печалбата се свива с близо четвърт.Приходите от обичайна дейност на дружеството, което има заводи в София и Пловдив, са намалели с 4.2% към края на септември в сравнение със същия период на миналата година. Основната причина за това е понижението със 7.7% на продажбите на продукция, които достигат 140.4 млн. лв. (152.1 млн. лв. година по-рано). От ръководството не уточняват на какво се дължат по-слабите резултати, но от междинния доклад става ясно, че един от производствените цехове в Пловдив е бил временно спрян за планов ремонт.Това е и причината за по-ниските разходи през деветмесечието, които се формират главно от разходи за материали. Финансовите разходи на дружеството също са намалели с 10% до 5.6 млн. лв., като основната част от тях са разходи за лихви по кредити. Крайният резултат на компанията за периода е печалба, но тя е 22.5% по-ниска, отколкото към края на септември 2015 г."Дружба стъкларски заводи" е втори по големина в стъкларския сектор в страната (след заводите на турската Sisecam в Търговище), но е най-големият производител на стъклен амбалаж. Произвежда буркани и бутилки за консервната, винената и бирената промишленост и изнася около 70% от продукцията си. Според отчета към края на 2015 г. дружеството има над 1150 служители в страната.Крайният собственик на компанията е гръцката Yioula Glassworks, която купи софийския завод "Стинд" и пловдивският "Дружба" в края на 90-те години на миналия век чрез две свои дружества. И в момента основни акционери в "Дружба стъкларски заводи" са кипърските Bareck Overseas Ltd (52.33%) и Glassinvest Ltd (46.91%).Междувременно в Комисията за защита на конкуренцията (КЗК) беше подадено съобщение за предстояща концентрация, чрез която BA Glass B.V. ще придобие контрол върху Glasstank B.V. и част от Yioula Glassworks. С това на практика ще се смени и собствеността в "Дружба стъкларски заводи". В началото на октомври от компанията съобщиха, че Yioula е подписала договор за продажба на съществена част от бизнеса със стъклени бутилки и буркани, която включва всички акции в Glasstank (индиректно дружество майка на "Дружба стъкларски заводи"), на португалската BA Vidro. От съобщението в КЗК става ясно, че сделката ще стане чрез холандското дружество на купувача.BA Vidro е основана преди повече от 100 години и също произвежда стъклени бутилки и буркани. След като по-рано тази година купи германския производител на стъкло HNG Global, групата вече има общо осем фабрики в Португалия, Испания, Полша и Германия. Оборотът й за 2015 г. е 580.9 млн. евро. "Дружба стъкларски заводи" е публично дружество, което се търгува на борсата но не е от най-ликвидните. Последната сделка с негови акции е от 28 октомври, а цената е 5.7 лв. Пазарната капитализация на дружеството е 305 млн. лв., като от началото на годината се е повишила с 50%.


description: Това може да премахне пречките, които не позволяват мащабни западни инвестиции в азитската страна

title: Европа се надява, че победа на Клинтън ще стимулира бизнеса с Иран

maintext:
Клинтън защитаваше иранското ядрено споразумение по време на предизборната си кампания
Надеждите са за по-агресивно навлизане на иранския пазар през 2017 г.
И все пак победата на Клинтън би била положителен сигнал за Европа. Докато Тръмп нарича иранската ядрена сделка "едно от най-лошите споразумения, което е правено някога" и обещава да го предоговори, ако бъде избран за президент.
Moody's предвижда победа за Клинтън
Ниските цени на газа и високото одобрение към Барак Обама – това са ключовите фактори, заради които кандидатката на демократите Хилъри Клинтън ще победи на президентските избори идната седмица, гласи прогноза на компанията Moody's Analytics. Тя е предсказвала вярно изхода от последните 9 президентски вота. Според тазгодишната прогноза Клинтън ще спечели 332 електорални гласа, а Доналд Тръмп – 206. Анализът на Moody's Analytics се базира на изследване на икономическите условия и политическата история на страната, като опитва да установи дали те предполагат победа на управляващата партия.
Сред взетите предвид параметри са доходът на всяко домакинство, цените на имотите и на бензина, нежеланието за гласуване и одобрението спрямо настоящия държавен глава. Компанията предупреждава обаче, че изчислителният им модел не отчита индивидуалните характеристики на кандидатите. "Имайки предвид необикновената природа на електоралния цикъл досега, много е възможно гласоподавателите да реагират на променящите се икономически и политически условия по различен начин в сравнение с миналите изборите цикли", пишат анализаторите.
След една година на разочарование европейският бизнес се надява, че победа на Хилъри Клинтън на американските президентски избори следващата седмица ще премахне пречките, които не позволяват мащабни западни инвестиции в Иран след отварянето на неговата икономика. Никой в Европа не очаква бум на новите сделки, ако Клинтън победи републиканския си опонент Доналд Тръмп. Но ако демократическият кандидат стане президент, това би спомогнало за разведряването на облаците, надвиснали над миналогодишното ядрено споразумение между Техеран и световните сили, пише Reuters.Според бизнеса това може да доведе до едно по-агресивно навлизане на иранския пазар през 2017 г., особено през втората половина на годината, ако победата на Клинтън е последвана от преизбирането на умерения ирански президент Хасан Рохани следващия май."Ако Клинтън и Рохани спечелят, тогава ще имаме отворен прозорец на възможности, който ще бъде много по-голям от сегашния. Това очакват европейските банки и компании", казва Матю Етурно, който съветва френски компании на иранския пазар.През януари, когато САЩ и Европа вдигнаха санкциите, свързани с иранската ядрена програма, вълнението на европейския бизнес беше осезаемо. С население от 78 млн. и по-високо годишно производство от Тайланд Иран беше най-голямата икономика, която се включи отново към глобалната търговска и финансова система от разпада на СССР насам.Европейските политици запристигаха в Техеран заедно с десетки бизнес лидери. Рохани – прагматик, избран през 2013 г. с обещанието да прекрати изолацията на Иран, пътува до Париж и Рим, за да представи страната си на инвеститорите. Но постепенно еуфорията изчезна, заменена с разочарование и от двете страни. Най-голямата пречка за европейските фирми, искащи да правят бизнес с Иран, е нежеланието на големите банки на Стария континент да финансират сделки заради опасенията, че ще влязат в сблъсък с американските санкции и ще понесат огромни глоби.САЩ предприеха стъпки за успокояването на банките. Миналия месец финансовото министерство представи нови правила, имащи за цел да тушират притесненията относно извършването на сделки с долари с Иран. Но американският държавен секретар Джон Кери признава, че банките остават предпазливи, а наскоро германски представители изразиха опасенията си относно пречките.Този предпазлив подход вероятно ще продължи да съществува, независимо от това кой влезе в Белия дом. Освен въпроса със санкциите проблемни остават лошото състояние на иранските банки след десетилетие извън международната финансова система, силната роля на държавата в икономиката и липсата на яснота относно законовата система."Всички знаят, че това ще бъде дълъг и постепенен процес за изграждане на икономическите ни връзки", твърди Фредолин Страк, ръководител на международните пазари към Федерацията на германските индустрии.


description: Пазарите в страната заложиха на победа на Хилъри Клинтън, а първите гласове в страната са факт. S&P 500 се покачи с 2.22%, Dow Jones добави 2.08%, а...

title: Американските индекси затвориха с над 2% повишение

maintext:
Пазарите в страната заложиха на победа на Хилъри Клинтън, а първите гласове в страната са факт. S&P 500 се покачи с 2.22%, Dow Jones добави 2.08%, а Nasdaq Composite нарасна с 2.37%. Печеливши бяха по-рисковите акции на технологиите и биотехнологиите, както и на големите банки.
В Япония инвеститорите не показаха такъв оптимизъм и основният индекс Nikkei 225 се движи почти без промяна. На борсата в Сеул Kospi се покачва с четвърт процент. а Shanghai Composite нараства с 0.43%.
Информацията е актуална към 07:50ч.


description: Преглед на актуалните предложения за работа в областта на маркетинга, финансите, IT сектора, търговията, човешките ресурси...

title: Топ обявите за работа на Karieri.bg

maintext:
[stock.xchng]
Най-важният фактор, за да спечелите влияние и да постигнете успех, е развиването на уменията за общуване и взаимодействие с други хора. Независимо от непрекъснато появяващите се технологични нововъведения, хората и начина, по който работите с тях, винаги ще имат най-голямо значение. Дадете ли си сметка за този факт, ще откривате много повече възможности пред себе си.
И въпреки че това не е научна дисциплина, има някои правила в изграждането на връзки и трупането на контакти, които е добре да следвате, ако искате да вървите нагоре в кариерата си.
Когато се запознавате с някого, се старайте да го опознаете в рамките на три минути, като задавате правилните въпроси. Така ще прецените дали евентуалното ви сътрудничество с него би било продуктивно.
Щом решите, че сте развили достатъчно добре комуникативните си умения, бъдете готови да се възползвате от тях и опитайте да се реализирате на ново място, което може да е сред обявите на Karieri.bg
търси
търси
търси
търси
търси:
търси
търси:
търси
търси
търси
търси
търси:
търси


description: Саниране на жилищни сгради в София3.4 млн. лв.Столичната община обяви обществена поръчка за обновяване на енергийна ефективност за...

title: Най-големите обществени поръчки през седмицата

maintext:
[Редацкия]
Столичната община обяви обществена поръчка за обновяване на енергийна ефективност за жилищни сгради на територията на район "Подуяне" в столицата. Поръчката е част от Националната програма за енергийна ефективност на многофамилни жилищни сгради. В нея се включват общо шест обособени позиции. Оферти могат да бъдат подавани само за една позиция. Две от позициите са за проектиране и строителство на два блока - бл. 130 в жк "Хаджи Димитър" и бл. 4 в жк "Левски-Г". Критериите са техническо предложение с тежест 40 точки, а ценовата оферта е с тежест 60 точки. Едната позиция е на стойност 830 хил. лв., а втората - 2.5 млн. лв. Вторите две обсобени позиции са за оценка на съответствие на инвестиционните проекти със съществените изисквания към строежите и строителен надзор за същите сгради. Единствен критерий е цената. Стойностите им са близо 16 хил. лв.и 48 хил. лв.Последните обособени позиции са за инвеститорски контрол по време на проектирането и строителството. Едната е на стойност 5 хил. лв., а другата -15 хил. лв. Единствен критерий за оценка отново е предложената цена. Крайният срок за подаване на оферти е 28 ноември 2016 г.Община Казанлък обяви обществена поръчка за саниране на жилищна сграда в град Казанлък. Търгът е част от Националната програма за енергийна ефективност на многофамилните жилищни сгради. Отопляемата площ на жилищната сграда е 11 471 кв.м, а отопляемият обем - 25 695 куб.м. Критериите за избор на изпълнител са срок на изпълнение с тежест 10 точки, гаранционен срок с тежест 20 точки, срок за проектиране с тежест 10 точки и предложена цена - 60 точки.Кандидатите трябва да имат опит в проектиране с идентичен или сходен предмет през последните три години и изпълнение на подобни строително-монтажни работи през последните пет години. Срокът за изпълнение на строителството е не по-дълъг от 150 календарни дни, а за изпълнение на проектирането - не по-дълъг от 45 календарни дни. Крайният срок за подаване на оферти е 29 ноември 2016 г."Софийска вода" обяви обществена поръчка за закупуване на плътна асфалтобетонова смес и битум и доставка на студен асфалт. Обособените позиции са две и оферти може да се подават за всички. Първата е за закупуването на плътна асфалтобетонова смес и битум и е на обща стойност 750 хил. лв. Договорът се сключва за срок от 24 месеца, няма предвидени конкретни количества и има първоначална прогнозна стойност 500 хил. лв. Договорът може да бъде удължен с 12 месеца, а през това време да се възложат доставки за още 250 хил. лв.Втората позиция е за доставка на студен асфалт и е на стойност 60 хил. лв. Договорът е за първоначална доставка с прогнозна стойност 40 хил. лв. за 24 месеца, но може да има удължаване за още 12 месеца за 20 хил. лв.Критерият за оценка е ценовата оферта. Кандидатите трябва да имат опит в изпълнението на поръчки, еднакви с предмета на обществената поръчка за обособената позиция, през последните три години, като поне две от поръчките следва да са за ежедневно целогодишно производство/продажба на асфалтова смес. Общата стойност на изпълнените поръчки за последната една година следва да бъде в размер на прогнозната стойност на обособената позиция и да бъде доказанa със съответните документи. Крайният срок за подаване на оферти е 25 ноември 2016 г."Водоснабдяване и канализация" в Монтана обяви обществена поръчка за доставка на тръби по две позиции. Всеки участник може да участва в процедурата за една или повече позиции. Първата е за доставка на полиетиленови тръби с висока плътност за питейно-битово водоснабдяване и фасонни части за тях. Тя е на стойност 500 хил. лв. Втора позиция е за доставка на тръби PVC-О за питейно-битово водоснабдяване и фасонни части за тях и е на стойност 300 хил. лв. Единственият критерий за избор на изпълнител в търга е предложената цена. Крайният срок за подаване на оферти е 28 ноември 2016 г.Община Белене обяви обществена поръчка за инженеринг (проектиране, упражняване на авторски надзор и изпълнение на строително-монтажни работи) за саниране на жилищна сграда в град Белене. Сградата е с пет входа, три от които се състоят от четири надземни и един полуподземен етаж, и два входа, състоящи се от пет надземни и един полуподземен етаж. Предмет на поръчката са само четири от входовете. Поръчката се финансира със средствата по Националната програма за енергийна ефективност на многофамилни жилищни сгради. Критерият за качество и критерият, свързан с разходи, са с тежест по 50 точки. Техническото предложение ще има тежест 35 точки, срокът за изпълнение - 8, и срокът за изготвена на работния проект - 7 точки. Крайният срок за подаване на оферти е 2 декември 2016 г.Националният дворец на културата (НДК) обяви обществена поръчка за извършване на независим строителен надзор при проектирането и изпълнението на основната сграда на НДК за нуждите на българското председателство на Съвета на Европейския съюз през 2018 г. Критериите за избор на изпълнител са два: техническо предложение с тежест 60 точки и цена - 40 точки. През последните три години, считано от датата на подаване на офертата, участникът трябва да е изпълнил независим строителен надзор минимум на един обект, идентичен или сходен с предмета на поръчката (сгради и съоръжения за обществено обслужване с капацитет над 1000 места за посетители и/или с височина над 28 метра). Крайният срок за получаване на оферти е 9 декември 2016 г.


description: В "Шоуто на Слави" снощи Слави Трифонов обяви, че иска да чуе лично от политиците как смятат да процедират с предложенията в референдума. "Уважаеми...

title: Слави Трифонов привиква партийните лидери на среща в НДК

maintext:
© Георги Кожухаров
В "Шоуто на Слави" снощи Слави Трифонов обяви, че иска да чуе лично от политиците как смятат да процедират с предложенията в референдума. "Уважаеми сънародници, всички подозираме, че политиците ще направят всичко възможно да не приведат в действие вашето, нашето, решение от референдума. И тъй като този закон за мажоритарния избор лично ги ощетява, те най-вероятно няма да искат да го приемат. Понеже аз не съм сигурен, а само предполагам, че ще направят така, реших да ги попитам как мислят да приведат в действие вашите, нашите, решения от референдума", заяви той в ефира на бTV.В последвало прессъобщение от екипа на шоуто се уточнява, че темата на срещата с лидерите на партиите в парламента е "В какви срокове ще бъдат приети решенията от референдума от това народно събрание". Срещата ще се състои в четвъртък следобед в зала 6 на НДК и ще бъде отворена за медии. На нея е поканена и омбудсмана Мая Манолова.


description: Напливът на капитал се случва в двете седмици след избирането на Доналд Тръмп за президент на САЩ

title: Над 35 млрд. долара са влезли в американските фондове за инвестиции в акции

maintext:
Основните индекси на американските борси достигнаха най-високите си стойности в историята през ноември
© Brendan Mcdermid
Трите основни индекса на американските борси достигнаха исторически върхове през същия период
Капитал продължава да се стича към американските фондове за акции. През миналата седмица в сектора са влезли нови 5.1 млрд. долара, съобщава Financial Times. Така от избирането на Доналд Тръмп за президент на 8 ноември, когато пазарът получи сериозен стимул, към фондовете са били насочени общо над 35 млрд. долара.
Губещ дълг
Основен източник на средства става отстъплението от пазара на облигации. Инвеститорите започнаха да разпродават ДЦК заради очакванията инфлацията да се завърне на развитите пазари, което от своя страна повишава доходността по тях. Особено валидно е това за САЩ, където новият президент предвижда понижаване на данъците в комбинация с държавни инфраструктури проекти. Под ефекта на последните две икономистите предвиждат ръст в цените както за производители, така и за потребители.
Статистиката за пазара потвърждава прогнозите. Глобално фондовете за инвестиции в облигации са изгубили 8.6 млрд. долара до средата на миналата седмица, около 2.5 млрд. от които от американски ДЦК, сочат данните на FT. Още 2.9 млрд. долара пък са напуснали схемите за инвестиции в дълг на развиващите се пазари.
Голямото преселение
Същевременно пазарът на акции в САЩ достигна исторически връх през изминалата седмица. Трите основни индекса - Dow Jones, S&P 500 и Nasdaq Composite, достигнаха най-високата си стойност в историята на борсата, като продължиха и един от дългите бичи пазари.
"В момента наблюдаваме как пазарите калкулират в цените на активите намерението на Доналд Тръмп да изсипе 300 млрд. долара. Склонен съм да смятам, че това вероятно няма да сработи особено добре", коментира пред FT Дейвид Лебовиц от JPMorgan. Според него съществува възможност за корекция заради усилената спекулацията на борсата с предизборни обещания.
Поскъпването не е единствено при сините чипове. Един от широките индекси на по-малките компании, Russell 2000, се е покачил с 13.77% в последния месец спрямо 2.87% при S&P 500. Това анализаторите отдават на лихвените проценти в страната, пише FT. Очакванията са те да се повишават в краткосрочен период, от една страна, заради положителните данни за икономиката, а от друга, за да се тушира инфлация под 2%.
По-високите лихви в САЩ ще се отразят по-слабо на малките компании. Един от ефектите - по-силният долар, е проблем за ориентираните към износ корпорации, защото оскъпява продуктите им за вносителите. Също така публичните малки и средни предприятия типично имат по-малко дълг на балансите им, като дългосрочното му оскъпяване се очаква да им тежи по-малко в сравнение с големите компании. По-малкото разходи за лихви може да донесат по-големи дивиденти, което да е причина за ускоряването на инвестиции и ръста на Russell 2000.
Не само в САЩ
Макар и актуалните развития да са на американските борси, европейският облигационен пазар също дава заявка за промяна. В изминалата седмица до сряда около 3.5 млрд. долара са напуснали този пазар, което е най-драстичната промяна от средата на 2015 г., сочат данните на FT. Според анализатори предстоящите избори в Германия и Франция през 2017 г. карат инвеститорите да търсят защита от неочаквани резултатите като Brexit и Тръмп.